สำนักงานชลประทานที่ 6 นำรถบรรทุกรับ-ส่ง บรรเทาทุกข์ผู้ประสบภัยน้ำท่วม อ.เสลภูมิ จ.ร้อยเอ็ด หลังถนนน้ำท่วมสูงรถเล็กไม่สามารถสัญจรได้
นายทองเปลว กองจันทร์ อธิบดีกรมชลประทาน เปิดเผยว่า สถานการณ์น้ำท่วมที่อำเภอเสลภูมิ จังหวัดร้อยเอ็ด ที่น้ำในลำน้ำยังเอ่อล้นตลิ่งเข้าท่วมขังในพื้นที่ลุ่มต่ำ ถนนทางเข้าหมู่บ้านท่าเยี่ยม บ้านคอกควาย บ้านนาแซง บ้านไคร่นุ่น บ้านบุ่งเบ้า ต.นาแซง จำนวน 5 หมู่บ้าน ถูกน้ำท่วมขังสูงกว่า 1 เมตร มาตั้งแต่วันที่ 30 กันยายนที่ผ่านมา ขณะนี้น้ำเริ่มลดแล้วแต่รถเล็กก็ยังสัญจรลำบาก จึงได้สั่งการให้ สำนักงานชลประทานที่ 6 นำรถบรรทุกออกบริการประชาชน เพื่อรับ-ส่ง ประชาชนที่สัญจรไปมา ช่วยบรรเทาความเดือดร้อนให้ชาวบ้านในเบื้องต้น        ด้านนายธงสิน ธนกัญญา อดีตผู้อำนวยการโรงเรียนบ้านท่าเยี่ยม ต.นาแซง อ.เสลภูมิ จ.ร้อยเอ็ด เปิดเผยว่า ชาวบ้านใน ต.ท่าแซง หลายหมู่บ้านไม่สามารถสัญจรไปมาได้เนื่องจากน้ำท่วมถนนสูง ชาวบ้านได้รับความเดือดร้อนมาก รวมถึงสัตว์เลี้ยง เช่นวัว ควาย ก็ไม่มีหญ้าเป็นอาหารเนื่องจากน้ำท่วมขังเป็นเวลาเกือบ 2 สัปดาห์แล้ว แต่ขณะนี้สถานการณ์ดีขึ้น มีเจ้าหน้าที่กรมชลประทาน โดยฝ่ายปฏิบัติการเครื่องจักรกลและยานพาหนะ สำนักงานชลประทานที่ 6 สนับสนุนรถบรรทุก 2 คัน พร้อมเจ้าหน้าที่คอยขับรถรับ-ส่งชาวบ้าน แพทย์ พยาบาล จิตอาสาที่นำสิ่งของเข้ามาช่วยเหลือชาวบ้าน ส่วนรถอีก 1 คัน จะพาชาวบ้านไปเกี่ยวหญ้ามาเป็นอาหารให้สัตว์ที่ติดอยู่ในหมู่บ้าน รวมถึงติดตั้งเครื่องปั่นไฟจำนวน 1 เครื่องไว้ที่ศูนย์อำนวยการให้ความช่วยเหลือผู้ประสบอุทกภัยบ้านท่าเยี่ยม เพื่อให้มีไฟฟ้าแสงสว่างใช้ในเวลากลางคืน ส่วนชาวบ้านก็ได้นำเครื่องใช้ไฟฟ้า โทรศัพท์ ไปชาร์จไฟ เพื่อให้ได้ใช้ติดต่อสื่อสารกันได้ พร้อมทั้งติดตั้งวิทยุสื่อสารสำหรับให้ผู้นำในท้องถิ่นได้ประสานงานในพื้นที่ด้วย